b'\n_START_ARTICLE_\nVictor Mete\n_START_SECTION_\nSeuraura\n_START_PARAGRAPH_\nMete aloitti j\xc3\xa4\xc3\xa4kiekkoilun Ontarion Mississaugassa. H\xc3\xa4n siirtyi sittemmin Toronto Jr. Canadiensiin. H\xc3\xa4n toimi kaudella 2013\xe2\x80\x932014 seuran Minor Midget -junioreiden varakapteenina. Mete voitti kauden aikana sek\xc3\xa4 GTMMHL:n Kraft Cupin ett\xc3\xa4 Scotiabank Playoffien mestaruuden. H\xc3\xa4nelt\xc3\xa4 j\xc3\xa4i kuitenkin OHL Cupin lopputurnaus v\xc3\xa4liin loukkaantumisen vuoksi. Turnaus p\xc3\xa4\xc3\xa4ttyi hopeaan._NEWLINE_Owen Sound Attack varasi Meten koko OHL:n varaustilaisuuden kahdeksantena pelaajana kes\xc3\xa4ll\xc3\xa4 2014. H\xc3\xa4nt\xc3\xa4 aiemmin puolustajista varattiin vain koko varaustilaisuuden ensimm\xc3\xa4isen\xc3\xa4 pelaajana varattu ja Meten joukkuetoverina Toronto Jr. Canadiensissa pelannut Jakob Chychrun. H\xc3\xa4net varasi samana kes\xc3\xa4n\xc3\xa4 my\xc3\xb6s Waterloo Black Hawks 95. pelaajana USHL:n varaustilaisuudessa. Jo saman vuoden syyskuussa Attack kuitenkin kauppasi Meten London Knightsiin vaihdossa yhteens\xc3\xa4 kuuteen varausvuoroon. H\xc3\xa4n siirtyi kaudeksi 2014\xe2\x80\x932015 Knightsiin, jossa Mete teki tulokaskautensa aikana 58 runkosarjaottelussa tehot 7+16=23 sek\xc3\xa4 kymmeness\xc3\xa4 playoff-ottelussa tehot 1+7=8, joilla h\xc3\xa4n oli pudotuspeleiss\xc3\xa4 joukkueen tehokkain puolustaja. Mete valittiin kauden p\xc3\xa4\xc3\xa4tteeksi OHL:n tulokkaiden toiseen t\xc3\xa4hdist\xc3\xb6kent\xc3\xa4lliseen. Kaudella 2015\xe2\x80\x932016 h\xc3\xa4n teki liigan runkosarjassa 38 tehopistett\xc3\xa4. Mete voitti my\xc3\xb6s OHL:n puolustajien tehotilaston lukemalla +53. H\xc3\xa4n voitti kauden p\xc3\xa4\xc3\xa4tteeksi liigan mestaruuden, J. Ross Robertson Cupin sek\xc3\xa4 Memorial Cupin._NEWLINE_Montr\xc3\xa9al Canadiens varasi Meten nelj\xc3\xa4nnell\xc3\xa4 kierroksella 100. pelaajana NHL:n varaustilaisuudessa 2016. Kaudella 2016\xe2\x80\x932017 h\xc3\xa4n nousi Knightsin varakapteeniksi. Mete oli tehoilla 15+29=44 joukkueen eniten maaleja tehnyt puolustaja sek\xc3\xa4 tehokkain puolustaja Evan Bouchardin kanssa. _NEWLINE_Maaliskuussa 2017 Mete teki kolmivuotisen tulokassopimuksen Canadiensin kanssa. Syksyn 2017 harjoitusleirin p\xc3\xa4\xc3\xa4tteeksi h\xc3\xa4n otti hieman yll\xc3\xa4tt\xc3\xa4en paikan seuran NHL-kauden 2017\xe2\x80\x932018 avauskokoonpanosta. Mete nousi my\xc3\xb6s heti Canadiensin ykk\xc3\xb6spuolustajapariin Shea Weberin viereen. H\xc3\xa4n teki NHL-debyyttins\xc3\xa4 runkosarjan avauskierroksella 5. lokakuuta 2017 vieraissa Buffalo Sabresia vastaan. Mete sai ottelussa j\xc3\xa4\xc3\xa4aikaa 18.43 minuuttia ja h\xc3\xa4n ker\xc3\xa4si teholukeman +1.'